Diari Oficial de la Generalitat Valenciana


Sumari del DOGV 6937, del 07-01-2013 (2013/99)

DECRET 4/2013, de 4 de gener, del Consell, pel qual s'aprova el Reglament d'Organització i Funcionament de l'Institut Valencià de Competitivitat Empresarial (IVACE).
---------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/01/04/4**

### Versions

 24/08/2021 - Actualitat  04/08/2016 - 23/08/2021  21/05/2014 - 03/08/2016  Text inicial: 08/01/2013 - 20/05/2014 

### Dades del document

Número de DOGV
:   6937

Data del DOGV
:   07-01-2013

Secció del DOGV
:   I. DISPOSICIONS GENERALS

Número del document
:   2013/99


Data del document
:   04-01-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Administració Pública
    * Conselleria d'Economia, Indústria, Turisme i Ocupació
    * Institut Valencià de Competitivitat Empresarial
    * Agència Valenciana de L'Energia
    * política energètica
    * legislació
    * institució pública
    * indústria energètica
    * petita i mitjana indústria
    * política industrial
    * petita i mitjana empresa
    * competència administrativa
    * reglament intern
    * infraestructura industrial
    * administració del personal

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 24.08.2021 -**

 

**Decret** **4/2013, de 4 de gener, del Consell, pel qual s'aprova el Reglament d'Organització i Funcionament de l'Institut Valencià de Competitivitat Empresarial (IVACE).**

 

[**(DOGV núm. 6937 de 07.01.2013)**](http://www.dogv.gva.es/datos/2013/01/07/pdf/2013_99.pdf) **Ref. 000102/2013**

 

 

PREÀMBUL

 

El Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional, posteriorment convalidat per la Resolució 22/VIII-2011, de 20 d'octubre de 2011, del Ple de les Corts, va establir les bases, directrius i estratègies de gestió per a aconseguir un sector públic empresarial i fundacional de la Generalitat sanejat, auster, eficaç, eficient i orientat a les necessitats de la societat valenciana i al compliment dels objectius del Consell en els seus distints àmbits d'actuació.

Dins del sector públic empresarial de la Generalitat, s'han integrat históricament una sèrie d'entitats i societats encarregades de la prestació i gestió de determinades matèries; així: l'Institut de la Petita i Mitjana Indústria de la Generalitat Valenciana (IMPIVA), l'objectiu fonamental del qual ha sigut la promoció de la innovació entre les mitjanes i xicotetes empreses de la Comunitat Valenciana; la Societat per a la Promoció d'Instal·lacions Industrials (SEPIVA), la finalitat inicial de la qual va ser la de promoure les instal·lacions industrials per a posteriorment assumir també les funcions d'inspecció tècnica, gestió i control en l'àmbit de la seguretat, qualitat i normativa industrials i l'assistència tècnica a la Conselleria en matèria de metrologia, vehicles, indústria, seguretat industrial i mines; l'Agència Valenciana de l'Energia (AVEN), l'objectiu de la qual ha estat determinat pel desenrotllament d'actuacions en la política energètica de la Comunitat Valenciana, i finalment, l'Institut Valencià de l'Exportació, SA, (IVEX) i la seua filial IVEX INC. (USA), encarregats de la promoció exterior de les empreses valencianes.

En el marc del procés de reestructuració i ordenació del sector públic empresarial i fundacional de la Generalitat, el Decret Llei 7/2012, de 19 d'octubre, del Consell, de Mesures de Reestructuració i Racionalització del Sector Públic Empresarial i Fundacional de la Generalitat (d'ara en avant, Decret Llei 7/2012), va modificar la denominació i els fins de l'Institut de la Petita i Mitjana Indústria de la Generalitat Valenciana, que passa a denominar-se Institut Valencià de Competitivitat Empresarial (IVACE) i a assumir els àmbits competencials de l'AVEN, SEPIVA, IVEX i la seua filial, que se suprimeixen i s’extingeixen.

El decret que ara s'aprova té com a finalitat establir les funcions, estructura organitzativa, composició i atribucions dels órgans de l'Institut Valencià de Competitivitat Empresarial (IVACE), en desplegament del mandat contingut en la disposició final quinta del Decret Llei 7/2012.

Amb este fi, el text està integrat per un article únic, una disposició addicional, una disposició derogatória, dos disposicions finals i un annex.

En l'article únic s'aprova el Reglament de Funcionament de l'Institut Valencià de Competitivitat Empresarial, que s'incorpora com a annex al decret.

El Decret Llei 7/2012 i, en virtut d'aixó, el reglament que el desplega, atorguen a l'Institut Valencià de Competitivitat Empresarial la naturalesa jurídica d'entitat de dret públic, amb personalitat jurídica i plena capacitat d'obrar per al compliment dels seus fins de gestió de la política industrial de la Generalitat i suport a les empreses, en matèria d'innovació, emprenyament, internacionalització i captació d'inversió, així com la promoció d'enclavaments tecnológics, la seguretat industrial de productes i instal·lacions industrials, la metrologia, vehicles i empreses i el foment de l'estalvi, l'eficiència energètica i les fonts d'energies renovables, així com la gestió de la política energètica de la Generalitat.

El reglament desplega les funcions de l'entitat per mitjà d'una relació no exhaustiva de les matèries que li competeixen en l'àmbit de la innovació, competitivitat, investigació, energia i internacionalització. Així mateix, estableix l'organització, composició i atribucions dels órgans que la integren i l'estructura organitzativa i règim jurídic del seu personal. Finalment, regula els recursos financers i el règim económic, contractual i patrimonial a què estarà sotmesa l'entitat.

En virtut d'aixó, a proposta conjunta de les persones titulars de la Conselleria d'Economia, Indústria, Turisme i Ocupació i Hisenda i Administració Pública, i amb la deliberació prèvia del Consell, en la reunió del dia 4 de gener de 2013,

 

 

DECRETE

 

**Article únic. Aprovació del Reglament d'Organització i Funcionament de l'Institut Valencià de Competitivitat Empresarial**

S'aprova el Reglament d'Organització i Funcionament de l'Institut Valencià de Competitivitat Empresarial, pel qual s’estableixen les seues funcions, la seua estructura organitzativa i la composició i atribucions dels seus órgans, el text del qual figura com a annex d'este decret.

 

 

DISPOSICIÓ ADDICIONAL

 

**Única. Clàusula de no-increment del gasto públic**

La implementació i el posterior desplegament d'este decret no podrà suposar un increment de gasto en el pressupost consolidat de la Generalitat. A este efecte i quant als gastos de personal, les adaptacions que puguen realitzar-se en el marc de la implantació de l'estructura organitzativa de l'entitat no podran suposar increment de cost en termes homogenis.

 

 

DISPOSICIÓ DEROGATÒRIA

 

**Única. Derogació normativa**

Queden derogades totes les disposicions del mateix rang o d'un rang inferior que s'oposen al que estableix este decret i, en especial:

a) El Decret 9/2002, de 15 de gener, del Govern Valencià, pel qual s'aprova el Reglament de Funcionament de l'Agència Valenciana de l'Energia.

b) El Decret 111/2004, de 2 de juliol, del Consell de la Generalitat, pel qual s'aprova el Reglament de l'Institut de la Petita i Mitjana Indústria de la Generalitat Valenciana.

 

 

DISPOSICIONS FINALS

 

**Primera. Habilitació**

Les persones titulars de la conselleria competent en matèria d'indústria, sector públic empresarial, patrimoni i hisenda queden facultades per a adoptar les mesures necessàries i dictar totes les disposicions que exigisca l'aplicació i execució d'este decret, en l'àmbit de les seues competències respectives.

 

**Segona. Entrada en vigor**

Este decret entrarà en vigor l'endemà de ser publicat en el Diari Oficial de la Comunitat Valenciana.

 

València, 4 de gener de 2013

 

El president de la Generalitat,

ALBERTO FABRA PART

 

El conseller d'Economia, Indústria, Turisme i Ocupació

MÁXIMO BUCH TORRALVA

 

El conseller d'Hisenda i Administració Pública,

JUAN CARLOS MORAGUES FERRER

 

 

 

ANNEX  
 Reglament d'Organització i Funcionament   
 de l'Institut Valencià de Competitivitat Empresarial

 

CAPÍTOL I  
 Naturalesa i funcions

 

**Article 1. Naturalesa i règim jurídic******[1]****

1. L’Institut Valencià de Competitivitat Empresarial (IVACE) és una entitat de dret públic enquadrada en el sector públic administratiu, de les establides en l’article 2.3.a.3r de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

2. L'Institut Valencià de Competitivitat Empresarial té personalitat jurídica própia i plena capacitat d'obrar per al compliment dels seus fins, i queda adscrit a la conselleria amb competències en matèria d'indústria.

3. A l’Institut Valencià de Competitivitat Empresarial li és aplicable, a més del que es preveu en el present reglament de funcionament i altres disposicions que el desenvolupen, la normativa específica en matèria de sector públic instrumental, especialment, l’article 102 de la Llei 9/2019, de 23 de desembre, de mesures fiscals, de gestió administrativa i financera i d’organització de la Generalitat; el Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional; i la Llei 1/2015, de 6 de febrer, de la Generalitat, d’hisenda pública, del sector públic empresarial i de subvencions.

4. L'Institut Valencià de Competitivitat Empresarial ajustarà la seua activitat a l'ordenament jurídic privat en alló que li siga aplicable, amb les excepcions establides en la llei. En tot cas, subjectarà la seua activitat a les normes de dret públic en aquelles actuacions que suposen l'exercici de potestats administratives.

 

**Article 2. Funcions******[2]****

A l’Institut Valencià de Competitivitat Empresarial corresponen les següents funcions:

1. Establir, gestionar i tramitar línies d’ajuda i incentius dirigits a la creació, modernització i internacionalització de les empreses valencianes, així com de la Xarxa d’Instituts Tecnológics de la Comunitat Valenciana, en matèria d’R+D+I empresarial, sempre que no afecte les competències d’altres organismes o conselleries.

2. La direcció, tutela i supervisió en matèria d’innovació per a la competitivitat i modernització de les petites i mitjanes empreses, i àrees industrials, i la coordinació i suport de l’R+D+I empresarial de la Xarxa d’Instituts Tecnológics de la Comunitat Valenciana, sempre que no afecte les competències d’altres organismes o conselleries de coordinació del sistema valencià d’innovació.

3. Promoure, establir i executar sistemes d’assistència tècnica, assessorament i formació dirigits a la creació, manteniment, modernització i internacionalització de les empreses i la seua activitat.

4. Facilitar i contribuir al finançament de l’empresa valenciana mitjançant el disseny i desenvolupament d’instruments del sector privat que no afecten el marc d’actuació atribuït a l’Institut Valencià de Finances, sense perjudici dels convenis de col·laboració i restants acords que s’instrumenten entre aquest i l’IVACE.

5. Promoure, gestionar i comercialitzar infraestructures industrials o comercials, i col·laborar amb les empreses per a l’assoliment d’aquesta finalitat.

6. Inspecció tècnica, gestió i control en l’àmbit de la seguretat, qualitat i normativa industrials.

7. Fomentar i coordinar centres empresarials de desenvolupament i innovació tecnológica per a la competitivitat i modernització de les mitjanes i xicotetes empreses i àrees industrials, sempre que no afecte les competències d’altres organismes o conselleries.

8. Analitzar, assessorar, proposar i executar mesures en matèria de conservació, estalvi i diversificació energètica en tots els sectors empresarials, inclosa la concessió d’ajudes i incentius en aquestes matèries.

9. Promoure i fomentar la mobilitat sostenible i la utilització racional de l’energia, mitjançant la utilització de noves tecnologies i fonts renovables d’energia en equips i processos, així com la racionalització del consum, l’augment de l’eficiència energètica i la reducció dels costos energètics.

10. Analitzar, proposar i promoure, si escau, les infraestructures energètiques necessàries per a complir amb els objectius de subministrament en tot el territori de la Comunitat Valenciana, tant en fonts d’energia com en qualitat d’aquesta, aplicant polítiques actives de gestió de la demanda energètica.

11. Realitzar la gestió energètica dels edificis de la Generalitat, així com gestionar el registre de certificació energètica d’edificis i altres aspectes normatius i reglamentaris relacionats amb instal·lacions tèrmiques en edificis (RITE).

12. Intercanviar coneixements i tecnologies amb altres països i representar a la Comunitat Valenciana en els diferents órgans regionals, nacionals o internacionals relacionats amb temes energètics en qualsevol dels seus aspectes que li siguen encomanats per la conselleria que tinga les competències en matèria d’energia.

13. Atraure, promocionar i mantindre la inversió, tant nacional com estrangera, a la Comunitat Valenciana.

14. Disseny, coordinació, direcció i supervisió dels plans de suport al sector privat en col·laboració amb els órgans de l’administració europea, central i autonómica.

15. Realitzar i difondre tota classe d’estudis, informes i activitats relatius a l’àmbit dels objectius i funcions d’aquesta entitat.

16. Totes les actuacions que siguen necessàries i adequades a la consecució dels fins i objectius propis de l’entitat, així com les descrites en la normativa vigent i les que s’hi puguen atribuir o assignar.

 

 

CAPÍTOL II  
 Organització, composició i atribucions

 

**Article 3. Òrgans******[3]****

Els órgans de l’entitat són:

1. La Presidència

2. El Consell de Direcció

3. La Direcció General.

 

**Article 4. De la Presidència**

1. La Presidència de l'entitat, que al seu torn ho serà del Consell de Direcció, correspondrà a la persona titular de la conselleria amb competències en matèria d'indústria.

2. Corresponen a la Presidència les següents atribucions:

a) Ostentar la representació de l’entitat.

b) Exercir la direcció estratègica i govern de l’entitat, així com el control de la seua activitat.

c) Conferir i revocar poders generals i especials a persones determinades, tant físiques com jurídiques, públiques o privades, per als assumptes en què fora necessari el seu atorgament.

d) Exercir les facultats com a órgan de contractació de l’entitat, sense perjudici de les preceptives autoritzacions i el deure de subministrament d’informació, establits en la normativa vigent.

e) Coordinar les línies generals de funcionament de l’entitat.

f) Convocar, fixar l’ordre del dia, presidir i moderar les sessions del Consell de Direcció.

g) Autoritzar amb la seua signatura, juntament amb la persona que ocupe la Secretaria, les actes aprovades de les sessions del Consell de Direcció i la certificació dels acords o extrems continguts en les actes.

h) Recaptar, si ho estima oportú, el parer del Consell de Direcció sobre qualsevol aspecte relacionat amb l’entitat i el seu funcionament.

i) Aprovar les convocatóries d’ajudes, subvencions i beques.

j) La resolució de les reclamacions formulades en matèria de responsabilitat patrimonial de les administracions públiques.

k) En general, i de la forma més àmplia possible, exercir totes aquelles atribucions que possibiliten el millor desenvolupament dels fins de l’entitat. ****[4]****

3. En tot cas, correspon al titular de la Presidència l'exercici de les potestats administratives que l'entitat tinga atribuïdes, sense perjuí que corresponguen a la persona titular de la Secretaria del Consell de Direcció.

4. En els supósits de vacant, absència, malaltia o impediment legítim, el titular de la Presidència serà suplit pel vocal de major edat.

 

**Article 5. Del Consell de Direcció. Composició******[5]****

1. El Consell de Direcció és l’órgan col·legiat de govern i control de l’entitat.

2. Estarà compost de la següent forma:

a) La Presidència, que serà exercida per la persona titular de la Presidència de l’entitat.

b) Les vocalies, exercides pels qui a continuació es descriuen:

1r. La persona titular de la secretaria autonómica que ostente les competències en matèria d’indústria.

2n. La persona titular de la sotssecretaria de la conselleria que exercisca les competències en matèria d’indústria.

3r. La persona titular de la secretaria autonómica que ostente les competències en matèria d’innovació.

4t. Una persona en representació de la conselleria amb competències en matèria de sector públic, designada pel seu titular, i amb rang mínim de director o directora general.

5é. Una persona en representació de la conselleria competent en matèria d’hisenda, designada pel seu titular, i amb rang mínim de director o directora general.

6é. Fins a un màxim de sis persones, designades per la presidència de l’entitat, que representen a institucions, associacions i organitzacions de caràcter económic i social de la Comunitat Valenciana, que no percebran retribució económica ni cap compensació.

c) La secretaria, que serà exercida per la persona titular de la direcció general de l’entitat, i s’abstindrà del dret a vot en aquells temes en els quals es valore la seua gestió.

3. S’observarà el principi de presència equilibrada d’homes i dones en la composició del Consell de Direcció; a aquest efecte, la designació de vocalies que correspon a la Presidència de l’IVACE es procurarà presència equilibrada d’homes i dones referida al total de persones integrants del Consell de Direcció.

4. A les reunions del Consell de Direcció assistirà, en tasques d’assessorament jurídic, amb veu peró sense vot, una representació de l’Advocacia General de la Generalitat. Així mateix, la Presidència del Consell de Direcció podrà convidar l’auditor o auditora interna de l’entitat i a qualsevol persona que tinga relació amb els assumptes a tractar en les reunions del consell a participar, amb veu i sense vot, en aquestes.

 

**Article 6. Competències del Consell de Direcció******[6]********[7]****

Al Consell de Direcció correspon exercir totes les facultats i poders, en general, que siguen necessaris per al compliment dels seus fins. En particular, se li atribueixen les competències següents:

1. Definir les directrius generals i les línies d'actuació de l'entitat.

2. Aprovar, a proposta de la Direcció General, el pla anual d’activitats de l’entitat, així com les modificacions d’aquest. Aquest pla comprendrà cadascun dels àmbits competencials que conformen l’IVACE i el pressupost assignat a aquests.

3. Aprovar, a proposta de la Direcció General, i elevar a la conselleria d'adscripció, l'avantprojecte de pressupost.

4. Aprovar els estats d'execució del pressupost, la memória i els comptes anuals de l'entitat.

5. Aprovar, a proposta de la Direcció General, l'organització funcional i les directrius bàsiques en matèria de recursos humans de l'entitat, incloent-hi l'aprovació de les relacions de llocs de treball i el règim de retribució del personal propi de l'entitat, dins de les limitacions legals i pressupostàries, en particular de les previstes en els articles 18 a 20 del Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional, i sense perjuí de les competències atribuïdes a altres órgans de la Generalitat.

6. Determinar anualment, a proposta de la Direcció General, les necessitats de recursos humans, amb assignació pressupostària, que han de proveir-se per mitjà de la incorporació de personal de nou ingrés, per a la seua inclusió en l'oferta d'ocupació pública corresponent.

7. L'aprovació de les convocatóries de proves d'admissió per a la selecció del personal propi al servici de l'entitat, i les de provisió de llocs de treball d'esta.

8. L'aprovació, regulació i desenrotllament de l'organigrama i de l'organització interna de l'entitat a partir d'este reglament.

9. L’aprovació de les propostes de col·laboració públic-privada que hauran de ser posades en coneixement de la secretaria autonómica amb competència en matèria de sector públic.

10. Prendre raó de tots els contractes laborals subscrits des de la realització de l'últim Consell, així com autoritzar, amb caràcter previ, els contractes laborals d'alta direcció que, si és el cas, formalitze l'entitat.

11. Acordar l'obertura de noves oficines, agències o sucursals en representació de l'entitat.

 

**Article 7. Règim jurídic del Consell de Direcció**

1. El Consell de Direcció es reunirà, en sessió ordinària, com a mínim cada sis mesos. La convocatória la realitzarà el/la president/a, per mitjà de qualsevol mitjà de què quede constància de la seua recepció, i farà constar l'orde del dia i almenys amb tres dies d'antelació, excepte en casos d'urgència apreciada pel/per la president/a.

La convocatória urgent haurà de ser notificada amb almenys 24 hores d'antelació, i serà necessària que la mencionada urgència siga ratificada a l'inici de la sessió per majoria dels membres.

El Consell es reunirà de manera extraordinària quan el/la president/a ho considere justificat o quan ho demanen, almenys, un terç dels seus membres.

2. El Consell de Direcció quedarà vàlidament constituït quan més de la mitat dels membres en exercici es troben presents o degudament representats en la reunió.

Els membres podran atorgar la seua representació per a les reunions del Consell de Direcció en un altre membre qualsevol d'este. La representació es farà constar per mitjà d'escrit dirigit al el/la president/a subscrit pel representat i el seu representant.

3. Els acords del Consell de Direcció s'adoptaran per majoria simple dels membres presents o representats en la reunió. El/la president/a tindrà vot de qualitat per a dirimir els empats. Els acords del Consell de Direcció es portaran a un llibre d'actes i seran firmats pel/per la president/a i secretari/ària del Consell. Els certificats de les actes seran expedits pel/per la secretari/ària amb el vistiplau del/de la president/a del Consell.

No obstant aixó, els acords relatius a l'article 6.e) hauran d'acompanyar-se dels informes previs i preceptius previstos en les lleis anuals de pressupostos.

4. El Consell de Direcció podrà adoptar acords en sessions realitzades per mitjà de dispositius telemàtics bidireccionals, sempre que cap dels membres del Consell s'opose a este procediment, disposen de mitjans necessaris per a aixó i es reconeguen recíprocament, la qual cosa haurà d'expressar-se en l'acta del Consell i en la certificació dels acords que s'expedisquen. En este cas, la sessió del Consell es considerarà única.

5. L'adopció d'acords per correu electrónic o correspondència, o per qualsevol altre mitjà que garantisca l'autenticitat del vot i sense sessió, serà admesa només quan cap membre del Consell s'opose a este procediment. La tramesa del vot per escrit i l'acceptació podran ser trameses per mitjà de correu electrónic.

6. En tot el no regulat expressament en aquest reglament, serà d’aplicació supletória el que es disposa per la Llei 40/2015, d’1 d’octubre, de règim jurídic del sector públic en matèria de funcionament d’órgans col·legiats. ****[8]****

 

**Article 7 bis. Del Comité de Finançament Empresarial. Composició i funcions******[9]****

*Suprimit*

 

**Article 7 ter. Facultats de la Presidència del Comité de Finançament Empresarial******[10]****

*Suprimit*

 

**Article 8. De la Direcció General**

1. La persona titular de la Direcció General de l'Institut Valencià de Competitivitat Empresarial serà nomenada per decret del Consell de la Generalitat, a proposta de la persona titular de la conselleria competent en matèria d'indústria. ****[11]****

2. Correspon a la Direcció General l’exercici de les següents funcions:

a) La direcció i gestió ordinària de les activitats de l’entitat.

b) L’execució dels acords del Consell de Direcció.

c) L’elaboració del Pla Anual d’Activitats de l’entitat, l’avantprojecte de pressupost per a cada exercici i les modificacions d’aquest, així com els estats d’execució del pressupost, memória i comptes anuals, a fi d’elevar-los al Consell de Direcció per a la seua aprovació.

d) Proposar al Consell de Direcció els criteris que han de regir el desenvolupament dels processos selectius derivats de l’oferta d’ocupació pública, de conformitat amb la llei reguladora de la Funció Pública Valenciana.

e) L’execució dels processos selectius derivats de l’oferta d’ocupació pública, així com la contractació i acomiadament del personal laboral propi de l’entitat, tot aixó sense perjudici del que s’estableix en l’apartat 10 de l’article 6.

f) La prefectura del personal de l’entitat, així com l’elaboració de la relació de llocs de treball del personal, per a la seua aprovació pel Consell de Direcció.

g) La gestió económica i financera i el control tècnic i administratiu dels serveis, així com la gestió dels eventuals cobraments que tinga pendents l’entitat.

h) Conferir poders a terceres persones quan fora necessari el seu atorgament, i en particular per a la realització de tràmits administratius, laborals, fiscals, bancaris, o de qualsevol altra índole, en les oficines de representació, i donar compte al Consell de Direcció del seu atorgament.

i) La resolució dels procediments de sol·licitud d’accés a la informació pública.

j) Qualssevol altres atribucions que li siguen conferides o delegades per la Presidència, o pel Consell de Direcció. [12]

 

CAPÍTOL III  
 Estructura organitzativa

 

**Article 9. Organització******[13]****

1. La Direcció General de l’IVACE s’assistirà d’una direcció adjunta la titularitat de la qual correspondrà a la persona que estiga al capdavant de la direcció general amb competències en matèria d’internacionalització.

2. En funció dels seus àmbits competencials, l’IVACE s’estructura en: IVACE Innovació, IVACE Parcs Empresarials, IVACE Energia i IVACE Internacional.

 

**Article 10. Auditoria interna******[14]****

De conformitat amb la disposició addicional dècima de la Llei 1/2013, de 21 de maig, de la Generalitat, de Mesures de Reestructuració i Racionalització del Sector Públic Empresarial i Fundacional de la Generalitat, l’entitat comptarà amb un auditor o una auditora interna, amb els requisits i les funcions establides en l’article 9 del Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional, que exercirà les seues funcions amb independència en el si de l’ens, informant el Consell de Direcció.

Tot el personal de l’entitat estarà obligat a col·laborar amb l’auditor o auditora interna i a subministrar-li tota la informació que se li sol·licite. En cas de discrepància amb els seus informes, la Direcció General elevarà les seues al·legacions al Consell de Direcció.

 

 

CAPÍTOL IV  
 Personal

 

**Article 11. Règim jurídic del personal**

1. L'entitat podrà comptar amb personal funcionari i laboral en els termes que preveu la legislació de funció pública i es regirà, amb caràcter general, per les normes de dret administratiu o laboral que li siguen aplicables.

2. De conformitat amb el que estableix l'article 18.2 del Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional, l'entitat no podrà tindre al seu servici personal eventual.

 

**Article 12. Del personal funcionari que presta servicis en l'entitat**

El personal funcionari adscrit a l'entitat es regirà per la normativa en matèria de funció pública. Els llocs de treball de naturalesa funcionarial, així com les persones que els ocupen i les relacions de llocs de treball, seran gestionats per l'órgan directiu competent en matèria de funció pública de la Generalitat.

 

**Article 13. Del personal laboral propi de l'entitat**

1. El personal laboral propi de l'entitat es regirà pel dret laboral, les normes convencionalment aplicables, la normativa sobre règim económic financer del sector públic empresarial, les disposicions de les successives lleis de pressupostos i, a més, li seran aplicables les previsions de l'Estatut Bàsic de l'Empleat Públic i de la legislació de la funció pública valenciana que així ho disposen expressament.

2. La selecció del personal laboral fix, en execució de l'oferta d'ocupació pública anual, es realitzarà per mitjà dels sistemes selectius i amb els requisits establits per al mencionat personal en la normativa en matèria de funció pública. Quan siga aplicable, la valoració de la fase de concurs serà proporcionada, i la seua puntuació no determinarà per si sola en cap cas el resultat del procediment.

3. La selecció del personal laboral temporal haurà de respectar els principis de publicitat, igualtat, mèrit i capacitat, per mitjà de la constitució de borses de treball temporal vinculades al desenrotllament dels procediments selectius als quals es refereix l'apartat anterior.

4. La contractació del personal laboral fix o temporal s'efectuarà en règim de dret laboral comú, i haurà de formalitzar-se el contracte per escrit.

5. En el cas del personal laboral temporal, el contracte podrà formalitzar-se en qualsevol de les modalitats de contractació de duració determinada previstes en la legislació aplicable.

6. *Suprimit.* ****[15]****

 

**Article 14. Relació de llocs de treball******[16]****

Anualment, es publicarà en el *Diari Oficial de la Generalitat Valenciana* la relació dels llocs de treball de l’entitat.»

 

**Article 15. Règim retributiu del personal**

1. El personal funcionari que preste servicis en l'entitat se sotmetrà al règim retributiu establit en la normativa vigent en matèria de funció pública i en les lleis anuals de pressupostos de la Generalitat.

2. El règim retributiu del personal laboral de l'entitat s'ajustarà a les previsions contingudes en les successives lleis de pressupostos de la Generalitat.

 

 

CAPÍTOL V  
 Recursos i règim económic

 

**Article 16. Recursos económics**

L'entitat disposarà dels següents recursos económics per al compliment dels seus fins:

1. Les consignacions que anualment s'establisquen amb càrrec als pressupostos de la Generalitat.

2. Els ingressos ordinaris i extraordinaris que obtinga per l'exercici de les seues activitats.

3. Els productes i rendes dels béns, drets i valors integrants del seu patrimoni.

4. Els crèdits, préstecs, emprèstits i altres operacions que puga concertar, després de demanar les autoritzacions que siguen preceptives de conformitat amb la normativa vigent.

5. Les subvencions, herències, llegats, donacions, i qualsevol altra aportació voluntària d'entitats o organismes públics i privats i dels particulars.

6. Els altres ingressos de dret públic o privat que li siga autoritzat percebre o que puguen correspondre-li d'acord amb la normativa vigent.

7. Qualssevol altres recursos que li puguen ser atribuïts.

 

**Article 17. Règim pressupostari******[17]****

1. El règim pressupostari de l’entitat s’ajustarà al que s’estableix per a les entitats de dret públic en la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions i al que s’estableix en les Lleis de pressupostos de la Generalitat.

2. El pressupost de l’entitat haurà de formular-se d’acord amb els principis establits en les normes de caràcter autonómic o estatal que els regulen.

3. L’avantprojecte de pressupost serà remés a la conselleria a la qual es trobe adscrita, per a la seua posterior elevació a la conselleria competent en matèria d’hisenda, a l’efecte de la seua integració en el pressupost de la Generalitat.

 

**Article 18. Control financer i comptabilitat**

1. El control financer de l’entitat s’efectuarà d’acord amb el que estableix la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, sense perjudici de la possibilitat que s’adopten les mesures addicionals de control previstes en el Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional i en el Decret 83/2012, d’1 de juny, del Consell, pel qual s’aprova el Reglament de la Corporació Pública Empresarial Valenciana i es desenvolupa el Decret llei 1/2011. ****[18]****

2. La comptabilitat s'ajustarà a les normes aplicables a les entitats de dret públic de la Generalitat.

 

**Article 19. De la supervisió i control economicofinancer******[19]****

L’entitat se sotmetrà a la supervisió i control economicofinancer establit en la normativa vigent en matèria del sector públic instrumental. A tals efectes haurà d’aportar i subministrar tota la documentació i informació que li siga requerida per la conselleria competent en matèria de sector públic.

 

 

CAPÍTOL VI  
 Contractació

 

**Article 20. Règim de contractació**

Als efectes previstos en la legislació vigent en matèria de contractació del sector públic, l'entitat tindrà la consideració d'administració pública, i en conseqüència, els seus contractes se subjectaran a les previsions normatives per a este tipus d'ens.

 

 

CAPÍTOL VII  
 Règim patrimonial

 

**Article 21. Patrimoni propi******[20]****

L’entitat podrà adquirir béns i drets a títol onerós i gratuït, posseir i arrendar béns i drets de qualsevol classe.

Les competències relatives a l’adquisició a títol onerós de béns immobles, així com per a subscriure contractes en matèria d’arrendament, corresponen a la persona titular de la Presidència de l’entitat, amb l’acord previ del Consell de Direcció.

 

**Article 22. Béns adscrits**

Sense perjuí del que preveu l'esmentat Decret Llei 7/2012, s'adscriuran a l'entitat els béns i drets de la Generalitat necessaris per al desenrotllament de les seues funcions. 

 

 

 

---

****[1]****Els apartats 1 i 3 de l’article 1 es modifiquen per l’article 1 del [**Decret 110/2021, de 6 d'agost, del Consell**](https://dogv.gva.es/va/eli/es-vc/d/2021/08/06/110/), de modificació del Reglament d'organització i funcionament de l'Institut Valencià de Competitivitat Empresarial (IVACE). (DOGV núm. 9157 de 23.08.2021) Ref. Base de dades 008094/2021.

****[2]****L’article 2 es modifica per l’article 2 del [**Decret 110/2021, de 6 d'agost, del Consell**](https://dogv.gva.es/va/eli/es-vc/d/2021/08/06/110/).

****[3]****L’article 3 es modifica per l’article 3 del [**Decret 110/2021, de 6 d'agost, del Consell**](https://dogv.gva.es/va/eli/es-vc/d/2021/08/06/110/).

****[4]****L’apartat 2 de l’article 4 es modifica per l’article 4 del [**Decret 110/2021, de 6 d'agost, del Consell**](https://dogv.gva.es/va/eli/es-vc/d/2021/08/06/110/).

****[5]****L’article 5 es modifica per l’article 5 del [**Decret 110/2021, de 6 d'agost, del Consell**](https://dogv.gva.es/va/eli/es-vc/d/2021/08/06/110/).

****[6]****L’article 6 es modifica pel [**Decret 69/2014, de 16 de maig, del Consell**](https://dogv.gva.es/va/eli/es-vc/d/2014/05/16/69/), pel qual es modifica el Reglament d'Organització i Funcionament de l'Institut Valencià de Competitivitat Empresarial (IVACE) aprovat pel Decret 4/2013, de 4 de gener (DOGV núm. 7277 de 20.05.2014) Ref. Base de dades 004372/2014.

****[7]****Els apartats 2 i 9 de l’article 6 es modifiquen per l’article 6 del [**Decret 110/2021, de 6 d'agost, del Consell**](https://dogv.gva.es/va/eli/es-vc/d/2021/08/06/110/).

****[8]****L’apartat 6 de l’article 7 es modifica per l’article 7 del [**Decret 110/2021, de 6 d'agost, del Consell**](https://dogv.gva.es/va/eli/es-vc/d/2021/08/06/110/).

****[9]****L’article 7 bis se suprimeix per l’article 8 del [**Decret 110/2021, de 6 d'agost, del Consell**](https://dogv.gva.es/va/eli/es-vc/d/2021/08/06/110/).

****[10]****L’article 7 ter se suprimeix per l’article 8 del [**Decret 110/2021, de 6 d'agost, del Consell**](https://dogv.gva.es/va/eli/es-vc/d/2021/08/06/110/).

****[11]****L’apartat 1 de l'article 8 es modifica pel [**Decret 101/2016, de 4 d'agost, del Consell**](https://dogv.gva.es/va/eli/es-vc/d/2016/08/04/101/), pel qual es modifica el Reglament d'organització i funcionament de l'Institut Valencià de Competitivitat Empresarial, aprovat pel Decret 4/2013, de 4 de gener, del Consell, pel qual s'aprova el Reglament d'organització i funcionament de l'Institut Valencià de Competitivitat Empresarial (DOGV núm. 7845 de 05.08.2016) Ref. Base de dades 005973/2016.

****[12]****L’apartat 2 de l’article 8 es modifica per l’article 9 del [**Decret 110/2021, de 6 d'agost, del Consell**](https://dogv.gva.es/va/eli/es-vc/d/2021/08/06/110/).

****[13]****L’article 9 es modifica per l’article 10 del [**Decret 110/2021, de 6 d'agost, del Consell**](https://dogv.gva.es/va/eli/es-vc/d/2021/08/06/110/).

****[14]****L’article 10 es modifica per l’article 11 del [**Decret 110/2021, de 6 d'agost, del Consell**](https://dogv.gva.es/va/eli/es-vc/d/2021/08/06/110/).

****[15]****L’apartat 6 de l’article 13 se suprimeix per l’article 12 del [**Decret 110/2021, de 6 d'agost, del Consell**](https://dogv.gva.es/va/eli/es-vc/d/2021/08/06/110/).

****[16]****L’article 14 es modifica per l’article 13 del [**Decret 110/2021, de 6 d'agost, del Consell**](https://dogv.gva.es/va/eli/es-vc/d/2021/08/06/110/).

****[17]****L’article 17 es modifica per l’article 14 del [**Decret 110/2021, de 6 d'agost, del Consell**](https://dogv.gva.es/va/eli/es-vc/d/2021/08/06/110/).

****[18]****L’apartat 1 de l’article 18 es modifica per l’article 15 del [**Decret 110/2021, de 6 d'agost, del Consell**](https://dogv.gva.es/va/eli/es-vc/d/2021/08/06/110/).

****[19]****L’article 19 es modifica per l’article 16 del [**Decret 110/2021, de 6 d'agost, del Consell**](https://dogv.gva.es/va/eli/es-vc/d/2021/08/06/110/).

****[20]****L’article 21 es modifica per l’article 17 del [**Decret 110/2021, de 6 d'agost, del Consell**](https://dogv.gva.es/va/eli/es-vc/d/2021/08/06/110/).


Còpia Permalink ELI